**Rīkojuma „Par Latvijas Investīciju un attīstības aģentūras un Latvijas institūta tiesībām lietot logo starptautiskās atpazīstamības veicināšanai”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par Latvijas valsts ģerboni” 8.2 panta pirmās daļas 3. apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2014. gada 4. decembrī Saeimā steidzamības kārtībā tika pieņemti grozījumi likumā „Par Latvijas valsts ģerboni” (likumprojekts stājās spēkā 2014. gada 12. decembrī), paredzot, ka Ministru kabinets var noteikt gadījumus, kad valstiski nozīmīgos pasākumos un valsts starptautiskās atpazīstamības veicināšanai institūcijas vizuālajā identitātē un grafiskajā standartā drīkst lietot citu ģerboni, kas nav valsts ģerbonis, zīmi, emblēmu vai logo.  Grozījumi likumā „Par Latvijas valsts ģerboni” tika izstrādāti, lai dotu iespēju institūcijām starptautiskajā sadarbībā turpināt izmantot logo, kas jau šobrīd ir ieguvuši plašu starptautisku atpazīstamību.  Latvijas Investīciju un attīstības aģentūra (turpmāk – LIAA) ir Ekonomikas ministra pakļautībā esoša tiešās pārvaldes iestāde, kuras pienākumos ietilpst ne tikai pārvaldes lēmumu pieņemšana, bet arī tādas darbības, kas saistītas ar uzņēmējdarbības vides popularizēšanu ārvalstu investoriem. Potenciālie investori un pastāvīgie sadarbības partneri identificē LIAA ar noteiktu pakalpojumu klāstu. Ņemot vērā, ka LIAA logo ir izstrādāts 2003.gadā, ārvalstīs esošie sadarbības partneri, komersanti, kā arī potenciālie investori atpazīst LIAA logoun identificē to ar Latviju un LIAA sniegtajiem pakalpojumiem. Kopš 2010. gada 20. aprīļa LIAA logo (gan vārdiskais, gan figurālais, gan grafiskais) ir reģistrēts Patentu valdē.  LIAA ārvalstīs izplata informāciju par Latvijas tautsaimniecību, nozarēm, uzņēmumiem, projektiem, precēm un pakalpojumiem. LIAA veic tiešā mārketinga kampaņas par investīciju un sadarbības iespējām atsevišķās nozarēs pirms starptautiskām izstādēm un to laikā. LIAA organizē uzņēmēju vizītes ārvalstīs valsts augstāko amatpersonu vizīšu ietvaros, biznesa dienas, tirdzniecības misijas un uzņēmēju kontaktbiržas. LIAA veic potenciālo sadarbības partneru meklēšanu ārvalstīs, dibina kontaktus un organizē potenciālo sadarbības partneru un investoru darījuma vizītes.  LIAA logo Latvijas starptautiskās atpazīstamības veicināšanai – Latvijas komersantu ārējās tirdzniecības veicināšanai, eksportspējas paaugstināšanai un ārvalstu investīciju projektu piesaistei un ieviešanai Latvijā – izmantos šādos gadījumos.   * Komunikācijā, mārketinga un informatīvajās aktivitātēs; * Informatīvajos materiālos (piemēram, plakāti, grāmatas, brošūras, faktu lapas, bukleti, elektroniskie datu nesēji u.c.); * Suvenīros (piemēram, pildspalvas, krūzītes, blociņi, mapes, piespraudes, maisiņi, kalendāri, cepurītes, krekliņi, lakatiņi u.c.). * Elektroniskajos informatīvajos materiālos:   1. LIAA administrētajās interneta mājaslapās.   2. LIAA administrētajos kontos sociālo mediju vietnēs (piemēram, *Facebook*, *Twitter*, *YouTube*, *LinkedIn* u.c.).   3. elektroniskajos un virtuālajos komunikāciju produktos (šķirkļi, virtuālās tūres, galerijas, video, prezentācijas).   Latvijas institūts (turpmāk – LI) ir ārlietu ministra pārraudzībā esoša valsts tiešās pārvaldes iestāde, kuras galvenais uzdevums ir veidot informāciju par Latviju un popularizēt Latviju ārvalstu auditorijām, tā vairojot Latvijas atpazīstamību ārzemēs. LI logo, kas radīts jau 1998. gadā, un nesen izveidotās Vizuālās identitātes vadlīnijas balstās uz Latvijas karoga proporcijām un toņiem. Šis logo ir guvis senu un plašu atpazīstamību ārvalstīs LI informatīvo partneru vidū.  LI logo Latvijas starptautiskās atpazīstamības veicināšanai izmantos:   * komunikācijā ar ārvalstu partneriem (piemēram, savstarpējā sarakstē), mārketinga un informatīvajās aktivitātēs, kas vērstas uz atpazīstamības ārvalstīs veicināšanu; * Informatīvajos materiālos (piemēram, plakāti, grāmatas, brošūras, faktu lapas, bukleti, elektroniskie datu nesēji u.c.), informatīvo materiālu stendu noformējumā, reklāmas stendos; * Suvenīros (piemēram, pildspalvas, krūzītes, blociņi, mapes, piespraudes, maisiņi, kalendāri, cepurītes, krekliņi, lakatiņi u.c.); * Elektroniskajos informatīvajos materiālos:   1. Portālā www.latvia.eu.   2. Facebook valsts oficiālajā kontā angļu valodā „If You Like Latvia. Latvia Likes You”.   3. LI administrētajā Twitter kontā angļu valodā Twitter.com/LatviaInstitute.   4. LI administrētajos kontos sociālo mediju vietnēs.   5. elektroniskajos un virtuālajos produktos (šķirkļi, virtuālās tūres, galerijas, video, prezentācijas ārējai komunikācijai). |
| 3. | Projekta izstrādē iesaistītās institūcijas | Ārlietu ministrija, LI un LIAA. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējumam nav negatīvas ietekmes uz sabiedrību. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums nemaina LI un LIAA tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija, LI, LIAA. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē iesaistīto institūciju funkcijas un uzdevumus. Jaunas institūcijas netiek radītas, kā arī netiek reorganizētas esošās. |
| 3. | Cita informācija | Nav. |

Anotācijas III, IV, V, VI sadaļas – projekts šo jomu neskar.

Ārlietu ministrs Edgars Rinkēvičs

Valsts sekretārs Andrejs Pildegovičs

06.01.2015. 10:08

729

Karina Pētersone

67503663, karina.petersone@li.lv

Lelde Broka

67016403, lelde.broka@mfa.gov.lv